**Palsamityräkki** (*Euphorbia balsamifera*) on tyräkkikasvien heimoon kuuluvan tyräkkien suvun kasvi, joka kasvaa puuksi tai pensaaksi. Se on Lanzaroten saaren kasvisymboli.

Kuvaus
------

### Varret, oksat ja lehdet

Palsamityräkki kasvaa puun tai pensaan tapaiseksi 1–3 metriä korkeaksi, joskus korkeammaksikin, kasviksi. Suurimmillaan se voi olla noin 5 metriä korkea. Sen lieriömäiset ja tiheästi haaroittuneet varret ja oksat ovat särmättömiä. Väriltään ne ovat vaaleanharmaasta vaaleanruskeaan ja pinta on vanhojen lehtienkantojen jättämien jälkien arpeuttama.

Lehdet ovat 15–80 millimetriä pitkiä ja 3–8 millimetriä leveitä. Lehtien muoto on suikean soikea. Ne ovat oksien kärjissä lehtikiehkuroina. Palsamityräkki pudottaa lehtensä kesäisin kuivan ja lämpimän kauden tullessa. Näin se vähentää haihtumista säilyttääkseen rungossaan olevan kosteuden.

### Kukat

Palsamityräkki on kaksikotinen ja sen hede- ja emikukat ovat eri kasveissa. Se kukkii joulukuusta alkaen ja jatkaa kukkimistaan kesä-heinäkuulle. Sen kukinnot ovat oksien kärjissä ja tyräkeille ominainen valekukka (*cyathium*) on väriltään kellertävänvihreä. Kukinnot ovat suurimmillaan noin 6 millimetriä halkaisijaltaan. Niiden ympärillä olevan lehtikiehkura on myös kellertävänvihreä. Mesiäisiä on viisi. Väriltään ne ovat vihertävän keltaisia.

Hedelmät ovat kotia, jotka ovat noin 9 millimetriä pitkiä ja noin 10 leveitä. Hedelmät muuttavat väriään kypsyessään vaaleanvihertävästä vaaleanpunaiseen ja kypsinä ne ovat punertavia. Hedelmät ovat karvattomia tai niiden pinnalla on samettimainen karva. Siemenet ovat pyöreähköjä, soikeita, noin 3 millimetriä pitkiä ja noin 2,8 millimetriä leveitä.

Kasvupaikat ja levinneisyys
---------------------------

Palsamityräkki kasvaa hiekkaisessa ja kivisessä maaperässä rantavyöhykkeeltä noin 800 metrin korkeuteen asti. Sitä on käytetty aitakasvina, teidenvarsikasvina ja eroosion hillitsemiseen.

Palsamityräkin levinneisyysalueeseen kuuluvat Kanariansaaret, Länsi- ja Pohjois-Afrikka, Mauritania, Senegal, Nigeria aina Arabian niemimaahan ja Somaliaan asti.

Käyttö ja hyödyntäminen
-----------------------

Sitä on myös käytetty polttopuuna. Sitä on myös käytetty erilaisiin lääkinnällisiin tarkoituksiin niillä alueilla, jossa sitä kasvaa luonnostaan. Se valkoinen maitiaisneste ei ole syövyttävää toisin kuin tyräkeillä yleensä. Maitiaisnesteestä on kuivaamalla tehty purukumia.

Kuvia
-----

* Palsamityräkki, La PalmaPalsamityräkki, La Palma
* Palsamityräkki, LanzarotePalsamityräkki, Lanzarote
* Palsamityräkin lehdistöä, LanzarotePalsamityräkin lehdistöä, Lanzarote

* Kypsyviä hedelmiä ja lehtiä, La PalmaKypsyviä hedelmiä ja lehtiä, La Palma
* Hedelmiä ja lehtiäHedelmiä ja lehtiä
* Sivukuva hedelmästäSivukuva hedelmästä

* Palsamityräkin valekukkaPalsamityräkin valekukka
* Palsamityräkin valekukkaPalsamityräkin valekukka
* Palsamityräkin valekukka lähikuvassaPalsamityräkin valekukka lähikuvassa

Lähteet
-------

* Aarnio, Hannu & Aarnio, Leena: *Kanariansaarten luonto-opas*, s. 282. Helsinki: Tammi, 2006. ISBN 978-951-31-3674-1.

### Viitteet

1. ↑  *Euphorbia balsamifera* Aiton *Kassu – Kasvien suomenkieliset nimet*. Viitattu 28.8.2019.
2. 1 2 3 4 5 6  *Euphorbia balsamifera* Aiton *Llifle – The Encyclopedia of Succulents*. Viitattu 28.8.2019. (englanniksi)
3. 1 2 3 4  *Euphorbia balsamifera* *Cactus-art.biz*. Viitattu 28.8.2019. (englanniksi)
4. 1 2  Aarnio, Hannu & Aarnio, Leena, s. 282.
5. 1 2 3 4 5  *Euphorbia balsamifera* *Useful Tropical Plants – Tropical Plants Database*.  13.6.2019. Viitattu 28.8.2019. (englanniksi)[vanhentunut linkki]
6. ↑  *Euphorbia balsamifera* Aiton *Plants of the World Online – Kew Science*. Viitattu 28.8.2019. (englanniksi)

Aiheesta muualla
----------------

* Kanariansaariston symbooleista *KanarianSaaret – Islas Canarias -blogi*.  30.10.2016. Viitattu 28.8.2019.
* Hoskovec, Ladislav: *Euphorbia Balsamifera* Ait. *Botany.cz*.  5. 2. 2012. Viitattu 28.8.2019. (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q805519
* Wikispecies: Euphorbia balsamifera
* APDB: 142988
* CoL: 3CMYW
* EoL: 1145292
* EPPO: EPHBA
* GBIF: 3069871
* GRIN: 446272
* iNaturalist: 467314
* IPNI: 345730-1
* IRMNG: 11057537
* ITIS: 1026225
* NCBI: 154988
* Open Tree of Life: 567441
* Plant List: kew-78550
* POWO: urn:lsid:ipni.org:names:345730-1
* Species+: 21383
* Tropicos: 12804162
* WFO: wfo-0000960903

 |

 |